Semenya-uitspraak sal verreikende gevolge hê | Maroela Media
Caster Semenya en haar regsverteenwoordiger Gregory Nott. Foto: (Laurent Gillieron/Keystone via AP)
Die internasionale hof vir sportarbitrasie (CAS) in Switserland het Maandag die saak begin aanhoor tussen Caster Semenya en die Internasionale Vereniging van Atletiekfederasies (IAAF).
Semenya, tesame met Atletiek Suid-Afrika (ASA), is slaags met die IAAF aangesien laasgenoemde nuwe regulasies wil bring waarvolgens atlete wat buitengewoon hoë natuurlike testosteroonvlakke het gedwing sal word om medikasie te gebruik om dié vlakke te verlaag.
Albei partye gee toe dat die uitspraak in die saak, wat eers einde Maart verwag word, verreikende gevolge kan inhou.
Semenya se regspan het die IAAF intussen gekritiseer nadat die liggaam ŉ lys van vyf kenners se name bekend gemaak het wat hy beplan om te roep ter getuienis in sy saak. Volgens Semenya se regspan skend dié aksie die gees van vertroulikheid van die verrigtinge “in ŉ poging om die openbare mening te beïnvloed”.
Semenya se regspan het intussen ook toestemming gekry om hul lys van kenners Dinsdag bekend te maak.
Die IAAF dring aan op die noodsaaklikheid van regverdigheid en sê atlete wat as vroue identifiseer, maar wat positief toets vir hormoonvlakke van mans moet minstens hul testosteroonvlakke verlaag tot op die vlak waarin vroue val ten einde teen vroue deel te neem.
Suid-Afrika se kommissie vir geslagsgelykheid het intussen sy steun aan Semenya toegesê. Volgens die kommissie is hy gekant teen die IAAF se nuwe regulasie aangesien dit nadelig en ŉ ernstige skending van die regte van vroueatlete sal wees.
Die kommissie het gesê hy is oortuig dat die onlangse wysiging van die regulasie ŉ ernstige skending van die reg op liggaamlike integriteit, menswaardigheid en privaatheid inhou vir atlete soos Semenya wie se liggame, sonder hul eie toedoen, hoë vlakke van testosteroon produseer.
“Ons doen ŉ beroep op die Suid-Afrikaanse regering as ŉ ondertekenaar van ŉ reeks internasionale protokolle en verklarings oor die regte van vroue om sy internasionale kantore en diplomatieke kanale te gebruik om druk op die IAAF te plaas om hierdie besluit te keer en Semenya en ander vroueatlete wat geraak word toe te laat om vrylik deel te neem sonder enige onetiese beperkings wat ŉ negatiewe impak op die reg tot liggaamlike integriteit het.”
Skep n deelnemersklas op sy eie vir die gevalle of hoe?
Al wat ons vra is vir REGVERDIGE mededinging. Vroue teen vroue en mans teen mans. Hoe kan iemand wat bo normale manlike testorone het as ‘n vrou meeding teen ander vroue wat normale vlakke het?
Ek is onkundig op die gebied; kan toetse bewys of die addisionele testosteroon kunsmatig of natuurlik teenwoordig is ?
Skep aparte items vir vroue met buitengewoon hoe testosteroon vlakke – dan moet Caster maar alleen hardloop.
Jarmila Kratochvílová , same whatsaap group as Caster, maar haar geslag was nog nooit bevraagteken nie.